CELEX: 52021PC0667
Language: hu
Date: 2021-10-26
Title: Javaslat A TANÁCS HATÁROZATA a Földközi-tenger tengeri környezetének és partvidékének szennyezés elleni védelméről szóló egyezmény (a Barcelonai Egyezmény) keretében a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyvhöz (a szárazföldi eredetű szennyezésről szóló jegyzőkönyvhöz) csatolt I., II., és IV. mellékletet módosító határozat elfogadásával kapcsolatban az Európai Unió által képviselendő álláspontról

EURÓPAI BIZOTTSÁG
            Brüsszel, 2021.10.26.
            COM(2021) 667 final
            2021/0347(NLE)
            
            Javaslat
            A TANÁCS HATÁROZATA
            a Földközi-tenger tengeri környezetének és partvidékének szennyezés elleni védelméről szóló egyezmény (a Barcelonai Egyezmény) keretében a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyvhöz (a szárazföldi eredetű szennyezésről szóló jegyzőkönyvhöz) csatolt I., II., és IV. mellékletet módosító határozat elfogadásával kapcsolatban az Európai Unió által képviselendő álláspontról
            
               
         
         
            
               INDOKOLÁS
            
            
               1.A javaslat tárgya
            
            
               E javaslat tárgya a Földközi-tenger szennyezés elleni védelméről szóló egyezmény (a Barcelonai Egyezmény) és jegyzőkönyvei részes feleinek 22. ülésén a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyvhöz (a szárazföldi eredetű szennyezésről szóló jegyzőkönyv) csatolt I., II., és IV. mellékletet módosító határozat tervezett elfogadásával kapcsolatban az Unió által képviselendő álláspontról szóló határozat.
            
            
               2.A javaslat háttere
            
            
               2.1.A Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv
            
            
               A földközi-tengeri cselekvési terv keretében elfogadott Barcelonai Egyezmény és annak hét jegyzőkönyve képezik a Földközi-tengerre vonatkozó legfontosabb jogilag kötelező erejű többoldalú regionális környezetvédelmi megállapodást.
            
            
               A Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv a Barcelonai Egyezmény hét jegyzőkönyvének egyike. Célja a jegyzőkönyvben felsorolt mérgező és perzisztens anyagok csökkentése és fokozatos megszüntetése révén megelőzni, enyhíteni és a lehető legnagyobb mértékben megszüntetni a Földközi-tenger szárazföldi forrásokból és tevékenységekből származó szennyezését. A szárazföldi eredetű szennyezésről szóló jegyzőkönyv 1983-ban lépett hatályba.
            
            
               Az Európai Unió a (módosított) jegyzőkönyv részes fele
                  1
               . 
            
            
               2.2.A Barcelonai Egyezmény és jegyzőkönyvei részes feleinek ülése  
            
            
               A Barcelonai Egyezmény és jegyzőkönyvei részes feleinek ülésein az Egyezmény és a jegyzőkönyvek szerződő feleit képviselő miniszterek és vezető tisztviselők vesznek részt.
            
            
               A szárazföldi eredetű szennyezésről szóló jegyzőkönyv 16. cikke szerint a Barcelonai Egyezmény bármely jegyzőkönyvére vonatkozó rendelkezések e jegyzőkönyvre is alkalmazandók.
            
            
               A Barcelonai Egyezmény 25. cikkének megfelelően az Európai Unió (EU) az egyezményben és annak egy vagy több jegyzőkönyvében részes tagállamai számával egyenlő számú szavazattal gyakorolja szavazati jogát. Az EU nem szavaz abban az esetben, ha tagállamai gyakorolják saját szavazati jogukat, és fordítva. 
            
            
               A Barcelonai Egyezmény 22. cikkének (3) bekezdése szerint bármely jegyzőkönyv módosítását az adott jegyzőkönyv szerződő feleinek háromnegyedes többsége támogatásával kell elfogadni.
            
            
               2.3.A Barcelonai Egyezmény és jegyzőkönyvei részes feleinek 22. ülésén elfogadandó jogi aktus
            
            
               2021. december 7. és 10. között tartandó 22. ülésén a Barcelonai Egyezmény és jegyzőkönyvei szerződő felei a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv I., II. és IV. mellékletét módosító határozatot terveznek elfogadni (a továbbiakban: a tervezett jogi aktus).
            
            
               A tervezett jogi aktus célja a szárazföldi forrásokkal és tevékenységekkel kapcsolatban globális és regionális szinten elért szabályozási, tudományos és technikai fejlemények, köztük a földközi-tengeri cselekvési terv barcelonai egyezményi rendszere fejlődésének figyelembevétele, különösen a Földközi-tenger jó környezeti állapotának elérését szolgáló ökoszisztéma-alapú megközelítés végrehajtásával összefüggésben.
            
            
               A szárazföldi eredetű szennyezésről szóló jegyzőkönyvhöz csatolt mellékletek módosításai a Barcelonai Egyezmény 29. cikke értelmében kötelező érvényűek lesznek az Unióra nézve.
            
            
               3.Az Unió által képviselendő álláspont
            
            
               Az Unió már számos alkalommal elismerte a Földközi-tenger biodiverzitása és ökoszisztémái védelmének szükségességét, a nemzeti joghatóságokon kívül eső tengeri területek vonatkozásában is.
            
         
         
            
               A szárazföldi eredetű szennyezésről szóló jegyzőkönyvhöz csatolt I., II. és IV. melléklet módosításainak célja a szárazföldi forrásokkal és tevékenységekkel kapcsolatban globális és regionális szinten elért szabályozási, tudományos és technikai fejlemények figyelembevétele. A javasolt módosítások naprakésszé kívánják tenni azon ágazatok felsorolását, amelyekre vonatkozik a jegyzőkönyv I. melléklete szerinti cselekvési tervek és intézkedések kidolgozása, a jegyzőkönyv I. mellékletében felsorolt anyagkategóriák naprakésszé tétele, a jegyzőkönyv II. melléklete szerinti engedélyezési eljárás keretében figyelembe veendő néhány új elemre, pl. a zajra és a mesterséges fényre vonatkozó rendelkezések megerősítése. A IV. melléklet módosításai a fenntartható fogyasztást és termelést támogató eszközöket érintik, nevezetesen a körforgásos gazdasági megközelítések alkalmazását a termelési folyamatokban.
            
            
               A Barcelonai Egyezmény és jegyzőkönyvei részes feleinek 22. ülésére tekintettel meg kell határozni az Unió álláspontját arról a tervezett jogi aktusról, amely módosítani fogja a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyvhöz csatolt mellékleteket, amelyek a Barcelonai Egyezmény 29. cikke értelmében kötelező érvényűek lesznek az Unióra nézve. Mivel a mellékletek módosításai naprakésszé fogják tenni a Földközi-tenger védelmére vonatkozó követelményeket, módosítva az EU nemzetközi kötelezettségeit és törekvéseit, és javítják a környezet védelmét, javasolt, hogy az Unió támogassa a tervezett jogi aktus elfogadását.
            
            
               4.Jogalap
            
            
               4.1.Eljárási jogalap
            
            
               4.1.1.Alapelvek
            
            
               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése rendelkezik határozatok elfogadásáról „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.
            
            
               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok.
            
            
               4.1.2.A jelen esetre történő alkalmazás
            
            
               A Barcelonai Egyezmény és jegyzőkönyvei részes feleinek ülése egy megállapodással, a Barcelonai Egyezménnyel létrehozott szerv.
            
            
               A tervezett jogi aktus a Barcelonai Egyezmény egyik jegyzőkönyvéhez, a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyvhöz csatolt mellékleteket fogja módosítani. Elfogadásával joghatással bíró jogi aktus jön létre. 
            
            
               A tervezett jogi aktus nem egészíti ki és nem módosítja a Barcelonai Egyezmény intézményi keretét.
            
            
               Ezért a javasolt határozat eljárási jogalapja az EUMSZ 218. cikkének (9) bekezdése.
            
            
               4.2.Anyagi jogalap
            
            
               4.2.1.Alapelvek
            
            
               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik pusztán járulékos jellegű, az EUMSZ 218. cikkének (9) bekezdése szerinti határozatot egyetlen jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.
            
            
               4.2.2.A jelen esetre történő alkalmazás
            
            
               A tervezett jogi aktus elsődleges célkitűzése és tartalma a környezet védelmével kapcsolatos.
            
            
               Ezért a javasolt határozat anyagi jogalapja az EUMSZ 192. cikkének (1) bekezdése.
            
            
               4.3.Következtetés
            
            
               A javasolt határozat jogalapja az EUMSZ 192. cikkének (1) bekezdése, összefüggésben az EUMSZ 218. cikkének (9) bekezdésével.
            
         
         
            
               2021/0347 (NLE)
            
            
               Javaslat
            
            
               A TANÁCS HATÁROZATA
            
            
               a Földközi-tenger tengeri környezetének és partvidékének szennyezés elleni védelméről szóló egyezmény (a Barcelonai Egyezmény) keretében a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyvhöz (a szárazföldi eredetű szennyezésről szóló jegyzőkönyvhöz) csatolt I., II., és IV. mellékletet módosító határozat elfogadásával kapcsolatban az Európai Unió által képviselendő álláspontról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben 218. cikke (9) bekezdésével,
            
            
               tekintettel az Európai Bizottság javaslatára,
            
            
               mivel:
            
            
               (1)A Földközi-tenger szennyezés elleni védelméről szóló egyezménynek (a Barcelonai Egyezménynek) a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyvét (a szárazföldi eredetű szennyezésről szóló jegyzőkönyvet) az Unió az 1999/801/EK tanácsi határozattal
                  2
                kötötte meg, és az 2008. május 11-én lépett hatályba. 
            
            
               (2)A Barcelonai Egyezmény 18. cikke értelmében a Barcelonai Egyezmény és jegyzőkönyvei részes feleinek ülése fogadhatja el az egyezmény jegyzőkönyveinek módosításait.
            
            
               (3)2021. december 7. és 10. között tartandó 22. ülésükön a Barcelonai Egyezmény és jegyzőkönyvei szerződő felei a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv I., II. és IV. mellékletét módosító határozatot terveznek elfogadni a globális és regionális szinten a szárazföldi forrásokkal és tevékenységekkel kapcsolatban elért szabályozási, tudományos és technikai fejlemények figyelembevétele érdekében.
            
            
               (4)Meg kell határozni a Barcelonai Egyezmény és jegyzőkönyvei részes feleinek ülésén az Unió által képviselendő álláspont, mert az említett határozat módosítani fogja a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv I., II. és IV. mellékletét, melyek jogilag kötelező érvényűek az Unióra nézve.
            
            
               (5)Mivel az I., a II. és a IV. melléklet tervezett módosításai korszerűbbé fogják tenni a Földközi-tenger védelmére vonatkozó követelményeket, kihatnak az Unió nemzetközi kötelezettségeire és törekvéseire, valamint javítják a környezet védelmét, javasoljuk, hogy az Unió támogassa a határozat elfogadását,
            
            
            
               ELFOGADTA EZT A HATÁROZATOT:
            
            
               1. cikk
            
            
               A Barcelonai Egyezmény és jegyzőkönyvei részes feleinek 22. ülésén az Unió támogatja a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv (a szárazföldi eredetű szennyezésről szóló jegyzőkönyv) I., II., és IV. mellékletét módosító határozat elfogadását.
            
            
               2. cikk
            
            
               Ennek a határozatnak a Bizottság a címzettje.
            
            
               Kelt Brüsszelben, -án/-én.
            
         
         
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 322., 1999.12.14., 18. o.
               
               
                  
                     (2)
                  
                        HL L 322., 1999.12.14., 18. o.